S-32/2009

Mál þetta, sem dómtekið var 25. mars sl., hefur lögreglustjórinn á Akureyri höfðað hér fyrir dómi með tveimur ákærum á hendur X;

Fyrri ákæran er útgefin 30. janúar 2009 á hendur ákærða;

„fyrir umferðarlagabrot, með því að hafa mánudaginn 8. desember 2008, ekið bifreiðinni ZAJ-31, undir áhrifum ávana- og fíkniefna (í blóðinu mældist amfetamín 335 ng/ml og metýlfenídat 65 ng/ml, en í þvaginu fannst kókaín, MDMA og tetrahýdrókannabínól) frá Álfabyggð á Akureyri, norður Mýrarveg, vestur Þingvallastræti, norður Hlíðarbraut og inn í Merkigil, þar sem lögreglan stöðvaði akstur hans.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. lög nr. 66, 2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 1. mgr. sbr. 3. mgr. og 4. mgr. 102. gr. nefndra umferðarlaga, sbr. lög nr. 66, 2006.“

Síðari ákæran er gefin út 9. mars sl. á hendur ákærða X;

„fyrir þjófnað, með því að hafa föstudaginn 7. nóvember 2008, stolið peningum að fjárhæð kr. 91.000 úr gjaldkeraskúffu útibús Nýja Kaupþings banka hf., Hamraborg 9 í Kópavogi.

Telst þetta varða við 1. mgr. 244. gr. almennra hegningarlaga.

Þess er krafist að ákærði verði dæmdur til refsingar og til greiðslu alls sakarkostnaðar.

Í málinu gerir Nýi Kaupþing banki hf., kt. 581008-0150, Borgartúni, Reykjavík, bótakröfu á hendur ákærða að fjárhæð kr. 91.000, ásamt dráttarvöxtum samkvæmt III. kafla laga nr. 38, 2001 frá 7.11.2008 til greiðsludags.“

Voru málin sameinuð með heimild í 1. mgr. 169. gr. laga nr. 88, 2008.

Ákærði hefur hér fyrir dómi játað skýlaust þær sakir, sem honum eru gefnar og lýst er í ákæruskjölum málsins. Er játning ákærða í samræmi við rannsóknargögn málanna og þykir sök hans því nægilega sönnuð. Verður ákærði því sakfelldur í samræmi við efni hvorrar ákæru um sig og er þar réttilega heimfært til refsiákvæða. Þá hefur hann samþykkt bótakröfu Nýja Kaupþings banka hf., sem lögð hefur verið fram í málinu með síðari ákæru. Óskar ákærði vægustu refsingar, sem lög heimila.

Verður dómur lagður á málið án frekari sönnunarfærslu í samræmi við ákvæði 164. gr. laga nr. 88, 2008, um meðferð sakamála.

Sakaferill ákærða nær aftur til ársins 1988. Samkvæmt vottorði sakaskrár ríkisins var ákærði dæmdur í 15 daga varðhald, sem skilorðsbundið var til tveggja ára, og til greiðslu 30.000 króna sektar með dómi frá 29. febrúar 1988 fyrir brot gegn 1. mgr. 259. gr. almennra hegningarlaga og 2. mgr. 25., 1. mgr. 37. og 41. gr. umferðarlaga. Þá hlaut ákærði fangelsisdóm hinn 14. ágúst 1990, en þá var hann dæmdur í 30 daga fangelsi, skilorðsbundið til tveggja ára fyrir brot gegn 1. mgr. 155. gr. almennra hegningarlaga. Með dómi frá 11. mars 1992 hlaut ákærði tveggja mánaða fangelsisdóm, skilorðsbundinn til þriggja ára, fyrir brot gegn 1. mgr. 218. gr. almennra hegningarlaga. Hinn 7. apríl 1993 hlaut var ákærði dæmdur í þriggja mánaða fangelsi, skilorðsbundið til þriggja ára, fyrir brot gegn 1. mgr. 155. gr. almennra hegningarlaga. Á árinu 2004 gekkst ákærði undir sátt sýslumannsins á Akureyri með greiðslu 50.000 króna sektar fyrir brot gegn 1., sbr. 2. mgr. 45. gr. umferðarlaga, auk þess sem hann var sviptur ökurétti í fjóra mánuði. Þá var honum gert að greiða 130.000 krónur í sekt fyrir brot gegn 1., sbr. 2. mgr. 45. gr. umferðarlaga með dómi frá 25. júní 2004 og var hann sviptur ökurétti í tvö ár. Hinn 30. desember sama ár hlaut ákærði dóm, þar sem honum var gert að greiða 220.000 króna sekt fyrir gegn lögum nr. 65, 1974, um ávana- og fíkniefni og reglugerð nr. 16, 1986. Á árinu 2006 var ákærði dæmdur til eins mánaðar fangelsisrefsingar, skilorðsbundið í þrjú ár, fyrir brot gegn 244. gr., sbr. 20. gr. almennra hegningarlaga með dómi frá 31. maí það ár, og 22. október 2008 hlaut ákærði 130.000 króna sekt fyrir brot gegn 2. mgr. 37. gr. umferðarlaga, auk þess sem hann var sviptur ökurétti í einn mánuð. Var þar um að ræða skilorðsrof á dómi frá 31. maí 2006, en refsing var ekki dæmd upp. Hefur ákærði nú rofið skilorð áðurnefnds dóms öðru sinni og verður sá dómur því dæmdur upp og refsing ákveðin með hliðsjón af 60. og 77. gr. almennra hegningarlaga nr. 19, 1940.

Ákærandi í málinu heldur því fram, hvað fyrri ákæru varðar, að ákærði hafi nú öðru sinni gerst sekur um ítrekað brot gegn ákvæðum umferðarlaga, en ákærði telur, að í ljósi þess, að þeim ákvæðum umferðarlaga, sem um ræðir, hafi verið breytt með lögum nr. 66, 2006, þá geti ekki verið um ítrekun að ræða.

Brot þau, sem um ræðir, eru brot gegn 1., sbr. 2. mgr. 45. gr. umferðarlaga, en árið 2004 var ákærði tvívegis uppvís að brotum gegn þeim ákvæðum laganna, en það eru ölvunarakstursbrot. Er ákærði nú sakfelldur fyrir brot gegn 1. mgr., sbr. 2. mgr. 45. gr. a laganna, þar sem hann hafi verið undir áhrifum ávana- og fíkniefna. Fyrir gildistöku laga nr. 66, 2006, hinn 23. júní það ár, þar sem í 5. gr. var aukið við ákvæði umferðarlaganna umræddri 45. gr. a, höfðu brot gegn ákvæðum laga um bann við akstri undir áhrifum ávana- og fíkniefna verið felld undir 2. mgr. 44. gr. umferðarlaga, en brot gegn 44. gr. og 45. gr. laganna hafa ekki ítrekunartengsl innbyrðis. Með 18. gr. laga nr. 66, 2006, var 102. gr. umferðarlaganna breytt þannig, að í 6. mgr. segir, að hafi stjórnandi vélknúins ökutækis áður brotið gegn ákvæðum 45. gr. eða 45. gr. a, eða neitað að veita atbeina sinn við rannsókn máls samkvæmt 3. mgr. 47. gr. og hann gerist sekur um eitthvert þessara brota, skuli svipting ökuréttar þá eigi vara skemur en tvö ár og allt að fimm árum eftir alvarleika brots og magni vínanda eða ávana- og fíkniefna í ökumanni við síðara brotið. Þá segir í greinargerð með frumvarpi að þessari lagabreytingu um núgildandi 6. mgr. 102. gr. umferðarlaga, að lagt sé til, að sömu refsingar gildi varðandi ítrekunaráhrif þeirra brota, sem um ræði, hvort sem um áfengis- eða ávana- og fíkniefnabrot sé að ræða. Með þessu skýra orðalagi og þeirri fortakslausu lagabreytingu, að brot gegn 45. gr. umferðarlaga og 45. gr. a skuli hafa ítrekunartengsl, verður lagt til grundvallar, að ákærði hafi með því broti, sem hann er nú sakfelldur fyrir, gerst öðru sinni sekur um ítrekað brot gegn áðurnefndum ákvæðum umferðarlaganna.

Ákærði er fæddur árið 1969 og hefur drjúgan sakaferil að baki. Hann hefur þó skýlaust gengist við þeim brotum, sem honum eru gefin að sök, hér fyrir dómi og gengist við bótakröfu, sem lögð er fram í málinu vegna síðari ákæru. Hann kveðst hafa verið í mikilli neyslu, þegar ofangreind brot voru framin og muni t.a.m. ekki eftir atvikum, sem um ræðir í síðari ákæru. Þá hafi hann verið heimilislaus, en sé nú að taka sig á og hverfa frá fyrra líferni sínu. Hann hafi nú í hús að venda, þar sem hann annist móður sína í veikindum á heimili hennar.

Ákærði hefur með brotum sínum, sem hann er nú sakfelldur fyrir, rofið skilorð áðurnefnds dóms frá árinu 31. maí 2006, sem er nú dæmdur upp, eins og áður greinir, en þar var hann sakfelldur fyrir brot gegn 244. gr., sbr. 20. gr. almennra hegningarlaga. Brot ákærða gagnvart sama ákvæði almennra hegningarlaga samkvæmt síðari ákæru varðar fangelsisrefsingu. Þá þykja ekki efni til annars en að dæma fangelsisrefsingu ítrekað brot ákærða samkvæmt fyrri ákæru, en magn þeirra fíkniefna, sem fundust í blóði ákærða, telst vera mikið, en á það bætast þau efni, sem fundust í þvagi. Þykir refsing ákærða nú, eftir atvikum, vera hæfilega ákveðin þriggja mánaða fangelsi.

Þá verður ákærði sviptur ökurétti ævilangt í samræmi við ákvæði 3. mgr. 101. gr. umferðarlaga.

Að kröfu ákæruvaldsins og í samræmi við lyktir málsins, verður ákærði dæmdur til greiðslu alls sakarkostnaðar, sem leiddi af máli þessu, sem nemur 170.192 krónum samkvæmt yfirliti sýslumannsins á Akureyri, og er til kominn vegna töku blóð- og þvagsýna og rannsóknar á þeim.

Í samræmi við viðurkenningu og samþykki ákærða, verður hann dæmdur til greiðslu þeirrar bótakröfu, sem lögð hefur verið fram af hálfu Nýja Kaupþings banka hf. að fjárhæð 91.000 krónur, ásamt dráttarvöxtum, eins og nánar greinir í dómsorði.

Dóm þennan kveður upp Ó-kk-nf Ó-kk-nf, héraðsdómari.

D Ó M S O R Ð :

Ákærði, X, sæti fangelsi í þrjá mánuði.

Ákærði er sviptur ökurétti ævilangt.

Ákærði greiði 170.192 krónur í sakarkostnað.

Ákærði greiði Nýja Kaupþingi banka hf., kt. 581008-0150, 91.000 krónur, ásamt dráttarvöxtum samkvæmt 1. mgr. 6. gr. laga nr. 38, 2001, um vexti og verðtryggingu frá 7. nóvember 2008 til greiðsludags.